Henrik Dam Kristensen (S), 2004-03-30:
Det er også med til at give Folketinget og i øvrigt andre nationale parlamenter en mulighed for at følge EU-politikken tæt.
Det er Socialdemokratiets holdning, at vi i de kommende år, straks efter at EU-Kommissionen fremlægger deres forslag, skal tage en debat herom i Folketinget.
Udvidelsen, som vi har sagt så mange gange i dag, betyder fra 1. maj ti nye lande.
Jeg synes, man skal bemærke, at de nye lande har en større vækst end de nuværende EU-lande og derfor rent faktisk positivt vil bidrage både til øget vækst og til beskæftigelse.
Det er en historisk forening af Europa, som kan og skal blive til gensidig gavn for os alle sammen.
Derfor er det selvfølgelig vigtigt, hvilken politisk sammensætning, Parlamentet får, og derfor er det også vigtigt, at vi får en høj stemmeprocent.
Socialdemokratiet vil gerne opfordre regeringen til at afsætte penge til en kampagne, for at vi får befolkningen til at stemme den 13. juni, så vi når så høj en stemmeprocent som overhovedet muligt.
I Socialdemokratiet er vi særskilt opmærksomme på, at der i Europa skal skabes øget vækst og beskæftigelse.
Der investeres ganske enkelt alt for lidt i Europa, en arbejdsløshed omkring 8 pct. er alt for høj.
Der skal investeres langt mere i forskning og udvikling på nye teknologiområder, så der kan skabes nye arbejdspladser.
Det skal selvfølgelig være til gavn for befolkningerne som helhed, for udviklingen og for beskæftigelsen.
Infrastruktur og investeringer i det er afgørende vigtigt.
Det er veje, jernbane, broer og energi, it-netværk skal have høj prioritet, og fra Socialdemokratiets side ser vi gerne, at Femer Bælt også får topprioritet.
Der er og skal tages initiativer til en miljømæssig bæredygtig udvikling, det ønsker vi at understøtte.
Vi understøtter også Kommissionens forslag til at effektivisere det indre marked, håndhævelse af fødevaresikkerhed, miljøregler osv. osv. For os Socialdemokrater er målet, at vi i Europa får sat en fælles dagsorden for velfærd, udvikling, fuld beskæftigelse, miljø, og at Europa får indhentet det teknologiske efterslæb og kommer op i gear med offentlige og private investeringer i fremtiden.
Det er tiden til, at vi tager os sammen i Europa, hvis målet om at gøre EU til verdens førende videnskontinent i 2010 skal lykkes.
Foran ligger en af de ting, som vil blive afgørende vigtig, og hvor vi vil se pejlemærkerne for Europa i fremtiden, det er, når budgettet skal vedtages.
Her er det efter vores mening afgørende, at vi dels selvfølgelig sikrer de forpligtigelser, vi har over for de nye medlemslande, dels at vi også her signalerer, at vi har viljen til at nå målene, når det gælder Lissabonprocessen.
Den europæiske dagsorden er tæt pakket i 2004, men for øvrigt også i de kommende år.
Der kommer ny Kommission, og opgaven er at nå så meget som muligt, før at den nuværende skifter.
Afslutningsvis skal jeg på Socialdemokratiets vegne opfordre regering og Folketing, ja, alle partier, til at give europapolitikken højere prioritet i den danske debat både op til europaparlamentsvalget og også efter, så den danske befolkning er aktivt med i diskussionen om de nye muligheder, det europæiske samarbejde indeholder på en lang række områder, som vi jo ved har betydning for vores hverdag. Det er et nyt udvidet EU, vi har foran os.
Det kræver vores aktive deltagelse for vores egen, men også for Europas skyld.